         Na osnovu člana 13. Zakona o principima lokalne samouprave u Federaciji Bosne i Hercegovine (“Službene novine Federacije BiH” broj: 49/06), člana 5. Odluke o  načelima, kriterijima i postupku za određivanje naziva ulica, trgova, mostova i parkova na području Grada Tuzla (“Službeni glasnik Grada Tuzla” broj: 2/15) i člana 6. Statutarne odluke o organizaciji Grada Tuzla u skladu sa Zakonom o gradu Tuzla (“Službeni glasnik Grada Tuzla” broj: 1/14, 3/15 i 7/15), Gradsko vijeće Tuzla, na sjednici održanoj dana 20.12.2018. godine, donosi

**O  D  L  U  K  U**

**o izmjeni i dopuni Odluke o nazivima ulica, trgova, mostova i parkova na području Grada Tuzla**

**Član 1.**

U članu 1. stav 2. Odluke o nazivima ulica, trgova, mostova i parkova na području Grada Tuzla („Službeni glasnik općine Tuzla“, broj: 11/88., 4/89, 6/90., 3/95., 3/96., 1/97., 1/00., 3/02., 5/02., 1/03., 3/05. i 9/05. i Službeni glasnik Grada Tuzla, broj: 1/16. i 1/17.) (u daljem tekstu: Odluka), iza tačke 35. dodaje se nova tačka 35.a koja glasi:

**„35.a** Dio dosadašnje Vukovarske ulice koji vodi od raskrsnice s ulicom Nesiba Malkića, pa do raskrsnice s ulicom Vršani (uključujući i pripadajuće sokake), a prema Imamovom brdu, nosi naziv ulica „Panorama“.

**Član 2.**

Obilježavanje novog naziva ulice, odnosno postavljanje novih natpisa i brojeva, izvršit će Služba za komunalne poslove, izgradnju i poslove mjesnih zajednica Grada  Tuzla.

**Član 3.**

Odluka stupa na snagu danom objavljivanja u “Službenom glasniku Grada Tuzla”.

**BOSNA I HERCEGOVINA                                       PREDSJEDAVAJUĆI**

**Federacija Bosne i Hercegovine                                 GRADSKOG VIJEĆA**

**Tuzlanski kanton**

GRAD TUZLA                                                         dr.med.sci. Aleksandar Vujadinović

GRADSKO VIJEĆE

# Broj:01-\_\_\_\_\_\_\_\_\_\_\_-2018

# Tuzla, \_\_\_\_\_\_\_\_\_\_\_\_ 2018. godine

**O b r a z l o ž e n j e**

# Pravni osnov za donošenje Odluke sadržan je u odredbi člana 13. Zakona  o principima lokalne samouprave u Federaciji Bosne i Hercegovine (“Službene novine Federacije BiH” broj: 49/06), kojim je utvrđeno da gradsko vijeće „donosi odluke o organizaciji mjesne samouprave i nazivima ulica, trgova i dijelova naseljenih mjesta“.

# Također, odredbama člana 5. Odluke o  načelima, kriterijima i postupku za određivanje naziva ulica, trgova, mostova i parkova na području Grada Tuzla (“Službeni glasnik Grada Tuzla” broj: 2/15) utvrđeno je da  „naziv ulice, parka, mosta ili trga određuje Gradsko vijeće na prijedlog Stručnog tima za određivanje naziva ulica i trgova na području Grada Tuzla, uz prethodno pribavljeno mišljenje građana ili organa mjesne zajednice, na čijem se području ulica, park, most ili trg nalazi“.

# Istom Odlukom utvrđeno je da se naziv ulice, trga, mosta ili parka određuje po geografskim i drugim pojmovima (kao npr. toponimi), datumima vezanim za značajne događaje iz historije Tuzle i Bosne i Hercegovine, po imenima osoba koje su dale značajan doprinos u historiji Tuzle i Bosne i Hercegovine (kao npr. u periodu srednjovjekovne bosanske države, narodnooslobodilačke borbe 1941.- 1945. godine i odbrambeno-oslobodilačkog rata 1992.-1995. godine i sl.) i imenima osoba koje su dale svoj doprinos u kulturnom, privrednom, društvenom, sportskom i naučnom razvoju Grada Tuzla.

Savjet MZ Ši Selo je na zahtjev građana mjesne zajednice Ši Selo nastanjenih u dijelu Vukovarske ulice koji se proteže od raskrsnice Vukovarske ulice s ulicom Nesiba Malkića, pa do raskrsnice Vukovarske ulice s ulicom Vršani podnio inicijativu za izmjenu naziva ovog dijela Vukovarske ulice. Obzirom da građani imaju niz problema s dostavom pošte jer su na određenom dijelu kuća koje se nalaze u navedenoj ulici već ranije postavljene table s nazivom Panorama, te da je među građanima već prihvaćen naziv Panorama jer se s tog dijela naselja pruža panoramski pogled na cijeli grad, Stručni tim je razmatrao i prihvatio navedenu inicijativu Savjeta MZ Ši Selo. Dodatni razlog za prihvatanje ove inicijative sadržan je i u potrebi da se stanje na terenu uskladi s Odlukom o načelima, kriterijima i postupku za određivanje naziva ulica, trgova, mostova i parkova na području Grada Tuzla jer trenutno na terenu postoje dvije Vukovarske ulice koje su fizički potpuno odvojene jedna od druge.

Navedena izmjena Odluke uslovila je i drugačije prostorno definisanje postojeće ulice “Vukovarska ulica” koja ne mijenja naziv, nego se prostorno samo skraćuje, kako je to utvrđeno  u članu 1. ove Odluke.

         Na osnovu iznesenog predlaže se donošenje ove Odluke.

Tuzla, decembar/prosinac 2018. godine               Stručni tim za određivanje naziva

                                                                        ulica i trgova na području Grada Tuzla